## 6. évfolyam

Óraszám: 68 óra.

A témakörök áttekintő táblázata:

|  |  |
| --- | --- |
| ***Témakör neve*** | ***Óraszám*** |
| 1. Képek és portrék a középkori magyar állam virágkorából | 12 |
| 2. Új látóhatárok | 11 |
| 3. Portrék és történetek Magyarország kora újkori történetéből | 16 |
| 4. Élet a kora újkori Magyarországon | 6 |
| 5. Forradalmak kora | 6 |
| 6. A magyar nemzeti ébredés és polgárosodás kora | 17 |
| *Összes óraszám:* | *68* |

*1. Képek és portrék a középkori magyar állam virágkorából*

Óraszám: 12 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* ismeri a középkori magyar állam virágkorának kiemelkedő alakjait és cselekedeteiket, illetve szerepüket a magyar nemzet történetében;
* fel tudja idézni a korszak legfontosabb eseményeit és fordulópontjait.

Fejlesztési feladatok és ismeretek

* A mondák és a valóság közötti kapcsolatok és ellentmondások felismerése.
* Tematikus térkép értelmezése és/vagy térképvázlat készítése Nagy Lajos hódításairól/Hunyadi János hadjáratairól.
* A tanult történelmi személyek jelentőségének felismerése.

Fogalmak: aranyforint, kormányzó, végvár, szekérvár, zsoldos.

Személyek: I. (Anjou) Károly, I. (Nagy) Lajos, Luxemburgi Zsigmond, Hunyadi János, I. (Hunyadi) Mátyás.

Kronológia: 1335 a visegrádi királytalálkozó, 1456 a nándorfehérvári diadal, 1458–1490 Mátyás uralkodása.

Topográfia: Lengyelország, Oszmán Birodalom, Csehország, Nándorfehérvár.

Javasolt tevékenységek

* A korszak kiemelkedő alakjait ábrázoló képek gyűjtése, rendszerezése az egyes uralkodócsaládok szerint.
* A nándorfehérvári csata rekonstruálása (ábra, térképvázlat, kép, film, animáció segítségével).
* Mátyás, a reneszánsz uralkodó – beszámoló készítése a királyi udvarban tett képzeletbeli látogatásról.
* A Nemzeti Múzeum középkori magyar gyűjteménye néhány darabjának megtekintése és feldolgozása.
* Látogatás a visegrádi várban és/vagy királyi palotában.

*2. Új látóhatárok*

Óraszám: 11 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* be tudja mutatni a földrajzi felfedezéseknek a mozgató rugóit, főbb eseményeit;
* megérti a keresztény egyházon belül bekövetkező változásokat (reformáció, katolikus megújulás.

Fejlesztési feladatok és ismeretek

* A nagy felfedezők útjainak bemutatása térképen.
* A céhek és a manufaktúrák összehasonlítása.
* A világkereskedelem útvonalainak bemutatása térkép segítségével.
* A reformáció és katolikus megújulás hatásának feltárása az anyanyelvi kultúra és oktatás területén.
* Érvelés a vallási türelem mellett.

Fogalmak: gyarmat, manufaktúra, tőkés, bérmunkás, kapitalizmus, bank, tőzsde, részvény, reformáció, református, evangélikus, ellenreformáció és katolikus megújulás, jezsuiták, vallási türelem, felvilágosodás.

Személyek: Kolumbusz Kristóf, Magellán, Luther Márton, Kálvin János, Károli Gáspár, Pázmány Péter, Kopernikusz.

Kronológia: 1492 Amerika felfedezése, 1517 a reformáció kezdete.

Topográfia: Spanyolország, India, Kína, London, Sárospatak.

Javasolt tevékenységek

* Olyan termékek gyűjtése, amelyek a földrajzi felfedezéseknek köszönhetően kerültek a világkereskedelembe.
* Hasonlóságok és különbözőségek megállapítása a megismert felekezetek templomairól készült fotók alapján.
* A saját településen (vagy környékén) található különböző felekezetekhez tartozó templomok megtekintése.
* Információk gyűjtése a magyar reformáció néhány képviselőjéről.
* Egy természettudós (pl. Kopernikusz, Newton) életének és munkásságának bemutatása: plakáton, prezentációval, kiselőadáson.
* Táblázat készítése a középkor és az újkor világképének összehasonlításához megadott szempontok alapján.

*3. Portrék és történetek Magyarország kora újkori történetéből*

Óraszám: 16 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* ismeri a korszak magyar történelem kiemelkedő alakjait és cselekedeteiket, illetve szerepüket a magyar nemzet történetében;
* fel tudja idézni a korszak legfontosabb eseményeit és fordulópontjait;
* megérti a törökök elleni háború jelentőségét a magyar és az európai történelemben.

Fejlesztési feladatok és ismeretek

* A mohácsi csata eseményeinek rekonstruálása animációs film és térkép alapján.
* A három részre szakadt ország és a fontosabb török hadjáratok bemutatása tematikus térképen.
* A török- és Habsburg-ellenes harcok hőseiről szóló történetek elbeszélése, irodalmi szövegek felidézése.
* Képek, ábrázolások gyűjtése és azonosítása, filmrészletek értelmezése a törökellenes háborúk hőseiről és eseményeiről.
* A három részre szakadt ország térképének értelmezése.
* Annak a bemutatása, hogy milyen hatással volt a török uralom Magyarország fejlődésére.
* II. Rákóczi Ferenc életútjának és személyiségének bemutatása.

Fogalmak: szultán, janicsár, török hódoltság, kuruc, labanc, szabadságharc, trónfosztás.

Személyek: I. Szulejmán, II. Lajos, Dobó István, Bocskai István, Bethlen Gábor, Zrínyi Miklós (a költő és hadvezér), II. Rákóczi Ferenc, Mária Terézia.

Kronológia: 1526 a mohácsi csata, 1541 Buda eleste, 1552 Eger védelme, 1686 Buda visszafoglalása, 1703–1711 a Rákóczi-szabadságharc.

Topográfia: Mohács, Eger, Erdélyi Fejedelemség, Pozsony, Bécs.

Javasolt tevékenységek

* Képek, ábrázolások gyűjtése magyar végvárakról, kiállítás rendezése.
* Egy játékfilm megnézése és megbeszélése a törökellenes háborúk hőseiről és eseményeiről.
* Egy a Rákóczi-szabadságharcot bemutató műalkotás (pl. festmény, népdal, regény) feldolgozása.
* Vélemény megfogalmazása, vita a szatmári békéről.
* A magyar huszárokról szóló történetek gyűjtése, elbeszélése.
* A huszárok fegyverzetének és öltözetének bemutatása.
* Képek gyűjtése főúri kastélyokról.

*4. Élet a kora újkori Magyarországon*

Óraszám: 6 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* be tudja mutatni a kora újkori emberek, kisebb közösségek életmódját és kultúráját, össze tudja hasonlítani a mai emberekével.

Fejlesztési feladatok és ismeretek

* A kora újkori életmód összehasonlítása a maival.
* A török kori mezővárosok mindennapjainak bemutatása különböző gyűjtött források alapján.
* A 15. századi és a 18. század végi magyarországi etnikai viszonyok összehasonlítása térképen, illetve táblázatban vagy diagramon szereplő adatok segítségével.

Fogalmak: nemzetiség, ortodox, barokk.

Topográfia: Debrecen, Gyöngyös, Temesvár.

Javasolt tevékenységek

* A török kori magyar kereskedelem fő irányainak és árucikkeinek nyomon követése tematikus térkép segítségével.
* Prezentáció vagy plakát készítése ősi magyar állatfajtákról.
* Térképvázlat rajzolása vagy makett készítése egy mezővárosról.
* Képek gyűjtése a magyarországi barokk építészetről.
* Egy barokk templom megtekintése a saját településen.

*5. Forradalmak kora*

Óraszám: 6 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* fel tudja idézni az ipari forradalmak főbb technikai vívmányait és főbb eseményeit;
* ismeri a francia forradalom főbb eseményeit, valamint Napóleon kiemelkedő szerepét a korszakban.

Fejlesztési feladatok és ismeretek

* Vélemény megfogalmazása a technikai fejlődés előnyeiről és hátrányairól.
* A francia forradalom értékelése; pozitívumok és negatívumok azonosítása.
* Napóleon alakjának, történelmi szerepének megítélése különböző források alapján.

Fogalmak: ipari forradalom, gyár, szabad verseny, tömegtermelés, munkanélküliség, forradalom, diktatúra.

Személyek: James Watt, Edison, Bonaparte Napóleon.

Kronológia: 1789 a francia forradalom, 1815 a waterlooi csata.

Topográfia: Párizs, Habsburg Birodalom, Oroszország, Nagy-Britannia.

Javasolt tevékenységek

* A manufaktúrák és a gyárak működésének összehasonlítása megadott szempontok alapján.
* Beszélgetés a gyermekmunkáról.
* Napóleon oroszországi hadjáratának követése térképen.
* Napóleon-ábrázolások gyűjtése.

*6. A magyar nemzeti ébredés és polgárosodás kora*

Óraszám: 17 óra

Tanulási eredmények

A témakör tanulása hozzájárul ahhoz, hogy a tanuló a nevelési-oktatási szakasz végére:

* be tudja mutatni a korszak főbb szereplőit és cselekedeteiket;
* fel tudja idézni az 1848-49-es forradalom és szabadságharc főbb eseményeit, a honvéd hadsereg megszervezésének és sikereinek a jelentőségét;
* ismeri a kiegyezést kiváltó legfontosabb tényezőket.

Fejlesztési feladatok és ismeretek

* A reformkor legfontosabb problémáinak bemutatása.
* 1848. március 15-e eseményeinek felidézése képek, dokumentumok, visszaemlékezések, filmrészletek és/vagy dramatikus jelenetek segítségével.
* A kor történelmi szereplőinek jellemzése.
* A zsidóság pozitív szerepe a szabadságharcban.
* A tavaszi hadjárat hadmozdulatainak végigkövetése térképen.
* A szabadságharcot követő megtorlás néhány konkrét esetének bemutatása (aradi vértanúk, a zsidóságot sújtó közösségi büntetés)
* A kiegyezés értékelése.

Fogalmak: országgyűlés, közteherviselés, jobbágyfelszabadítás, sajtószabadság, cenzúra, miniszterelnök, honvédség, kiegyezés.

Személyek: Széchenyi István, Kossuth Lajos, Batthyány Lajos, Bem József, Görgei Artúr, Klapka György, Ferenc József, Deák Ferenc.

Kronológia: 1830–1848 a reformkor, 1848. március 15. a pesti forradalom, 1849. október 6. az aradi kivégzések, 1867 a kiegyezés.

Topográfia: Pest, Pákozd, Isaszeg, Világos, Komárom, Arad, Osztrák-Magyar Monarchia.

Javasolt tevékenységek

* Tablókészítés a kor legfontosabb szereplőiről.
* Képek gyűjtése Széchenyi gyakorlati tevékenységéről.
* Folyamatábra készítése az európai és a magyar forradalmak események összefüggéseiről.
* Térképvázlat készítése a március 15-i eseményekről.
* Kvíz készítése a március 15-i eseményekről és szereplőikről.
* Poszter, kiselőadás, prezentáció készítése a szabadságharc egy híres csatájáról.
* 1848–49-es emlékhelyek felkeresése a környéken.
* Képek gyűjtése a szabadságharc honvédeinek egyenruháiról és fegyvereiről.
* Történelmi portré készítése Széchenyi Istvánról és/vagy Kossuth Lajosról és/vagy Deák Ferencről.
* Mikrotörténeti kutatás: egyéni sorsok feltérképezése, a szabadságharc pozitív szerepet betöltő nemzetiségi vagy zsidó származású résztvevőinek bemutatása.